Broj: 711-I-285-M-14/23-02-17

Zagreb, 3. veljače 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, u daljnjem tekstu: ZSSI/21), **na zahtjev obveznika Tomislava Cvitkovića, gradonačelnika Grada Novog Vinodolskog**,za davanjem mišljenja,na 202. sjednici održanoj dana 3.veljače 2023., daje sljedeće

**MIŠLJENJE**

1. **Pročelnik jedinice lokalne samouprave nije obveznik u smislu odredbi ZSSI/21-a te ga povodom obavljanja ove funkcije ne obvezuju odredbe istog Zakona koje se odnose na zabranu članstva u nadzornim tijelima trgovačkih društava.**
2. **S obzirom da je situacija sukoba interesa pročelnika jedinice lokalne samouprave propisana odredbama Zakona o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08., 61/11., 04/18. i 112/19.), koji tumači Ministarstvo pravosuđa i uprave, obveznik Tomislav Cvitković, gradonačelnik Grada Novog Vinodolskog, može se sa zahtjevom za mišljenjem obratiti navedenom državnom tijelu.**

Obrazloženje

Zahtjev za davanjem mišljenja Povjerenstva podnio je obveznik Tomislav Cvitković, gradonačelnik Grada Novog Vinodolskog. U knjigama ulazne pošte Povjerenstva zahtjev je zaprimljen 23. siječnja 2023. pod poslovnim brojem 711-U-820-M-14/23-01-3, povodom kojeg se vodi predmet broj M-14/23.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona, stoga je Tomislav Cvitković povodom obnašanja dužnosti gradonačelnika Grada Novog Vinodolskog obvezan postupati sukladno odredbama ZSSI/21-a.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da traži mišljenje Povjerenstva vezano za odredbu članka 48. stavka 6. Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 36/09., 125/08., 36/09., 150/11., 144/12., 123/17., 98/19. i 144/20.) kojom je propisano da gradonačelnik imenuje i razrješuje predstavnike jedinice lokalne, odnosno područne (regionalne) samouprave u tijelima javnih ustanova, trgovačkih društava i drugih pravnih osoba iz članka 35. stavka 1. točke 5. istog Zakona, osim ako je posebnim zakonom drukčije propisano.

Navodi da ZSSI/21 predmetno pitanje uređuje u članku 18., slijedom čega traži mišljenje Povjerenstva postoje li zakonska ograničenja za imenovanje pročelnika gradskih upravnih tijela kao predstavnika u skupštini ili nadzornom odboru trgovačkog društva kojem je grad osnivač.

Člankom 18. stavkom 1. ZSSI/21-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava. Sukladno članku 18. stavku 1. ZSSI/21-a,  iznimno od stavka 1. ovoga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu.

Povjerenstvo ponajprije utvrđuje da pročelnik jedinice lokalne, odnosno područne (regionalne) samouprave nije obveznik u smislu odredbi ZSSI/21-a, te da ga stoga povodom obavljanja poslova pročelnika ne obvezuju odredbe tog Zakona niti u pogledu zabrane obavljanja drugih funkcija u pravnim osobama koje se primjenjuje na obveznike o ZSSI/21-a.

Odredbama Zakona o službenicima i namještenicima u lokalnoj i područnoj (regionalnoj) samoupravi propisana je situacija sukoba interesa u kojoj se mogu naći službenici zaposleni u jedinici lokalne samouprave.

S obzirom da je pročelnik jedinice lokalne samouprave službenik te jedinice, obveznik Tomislav Cvitković se sa upitom u pogledu eventualnih ograničenja istodobnog obavljanja poslova pročelnika jedinice lokalne samouprave te člana skupštine ili nadzornog odbora trgovačkog društva, kojem je jedinica osnivač, može obratiti Ministarstvu pravosuđa i uprave koje je nadležno za tumačenje odredbi Zakona o službenicima i namještenicima u lokalnoj i područnoj (regionalnoj) samoupravi.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Tomislav Cvitković, elektroničkom dostavom
2. Objava na internetskoj stranici Povjerenstva
3. Pismohrana